**Lihthange „Audiitorteenuse ostmine perioodil 2025-2027“**

**Teenuse osutamise tehniline kirjeldus**

**Lähteülesanne**

Hanke objektiks on Kohila valla 2025., 2026. ja 2027. aasta konsolideeritud majandusaasta aruande ja OÜ Kohila Maja 2025., 2026. ja 2027. aasta majandusaasta aruande auditeerimine vastavalt hanketingimustele.

**Hankelepingu tingimused**

* auditeerida riigieelarve seaduses ettenähtud ulatuses Kohila Vallavalitsuse, selle allasutuste ja äriühingu (osaühing Kohila Maja) 2025., 2026. ja 2027 aasta raamatupidamise aastaaruandeid, mis on koostatud kooskõlas Eesti hea raamatupidamistavaga, eesmärgiga esitada raamatupidamise aastaaruande kohta vandeaudiitori aruanne;
* esitada peale majandusaasta aastaaruande auditeerimist kokkuvõtte, kus tuuakse välja kõik auditi käigus ilmnenud olulised puudused raamatupidamise- ja sisekontrollisüsteemides ning muud olulised tähelepanekud ja soovitused, mis on audiitorile auditi läbiviimise käigus teatavaks saanud;
* esitada kinnitus iga auditeeritava majandusaasta lõpu seisuga iga objekti poolt Rahandusministeeriumi saldoandmike infosüsteemi esitatud saldoandmiku õigsuse kohta;
* teenuse osutamisel Kohila valla 2025., 2026. ja 2027 aasta (kaasa arvatud) konsolideeritud raamatupidamise aastaaruannete ja eelarve täitmise aruannete (edaspidi aastaaruannete) auditeerimisel tuleb hankelepingu täitjal (edaspidi Täitjal) arvestada järgnevate erisustega:
* läbi tuleb viia Kohila valla majandusaasta aruandes sisalduvate konsolideeritud raamatupidamisandmete ja Rahandusministeeriumi saldoandmike infosüsteemi sisestatud 31.12.2025, 31.12.2026 ja 31.12.2027 seisuga saldoandmike vastavuse kontroll;
* hinnata tuleb, kas Kohila valla konsolideerimisgrupi konsolideeritud raamatupidamise aastaaruanne on koostatud lähtuvalt Eesti hea raamatupidamise tavast.

Täitja on kohustatud järgima auditeerimiseperioodil audiitortegevuse seadusest ja muudest regulatsioonidest tulenevaid nõudeid. Samuti peab Täitja arvestama tööde läbiviimisel asjaoluga, et iga hankelepingu teenuse tellijaks oleva osapoole tegevuses võib toimuda teistest seadustest tulenevaid muutusi, mis võivad tingida teatud muutusi Täitja poolt vajalike tööde läbiviimisel ja mida ei ole võimalik hanke korraldamisel objektiivsetel asjaoludel ette näha. Juhul kui auditeerimiseperioodi jooksul toimub selliseid muutusi, mis mõjutavad oluliselt tööde läbiviimist, peavad Pooled sellekohaseid läbirääkimisi ja Täitja esitab tellijale kirjaliku põhjendatud ettepaneku tingimuste muutmiseks, mis Poolte kokkuleppel vormistatakse taasesitatavas vormis lepingu lisana.

Täitja peab kooskõlastama tellijale tööde täpse ajakava (kõikide tegevuste lõikes) hiljemalt hankeperioodi iga aasta **20. veebruariks**.

Täitja peab planeerima auditi läbiviimist ja informeerima sellest tellijat ette selliselt, et teenuse tellijal jääb auditi läbiviimiseks vajalike materjalide ettevalmistamiseks ja komplekteerimiseks mõistlik aeg. Paberkandjal küsitavale/esitatavale informatsioonile tuleb võimalusel eelistada elektroonilises formaadis informatsiooni.

Täitja peab sõltumatu vandeaudiitori aruande auditeeritavale esitama hiljemalt hankeperioodi iga aasta **30. aprilliks** auditeeritavate Kohila valla äriühingu kohta ja hiljemalt hankeperioodi iga aasta **20. maiks** Kohila valla konsolideeritud aruande kohta.

Täitja on kohustatud lõpetama kõik auditi protseduurid vähemalt 7 tööpäeva enne lepingus esitatud tähtaegu veendudes, et kõik toimingud on lõpetatud õigeaegselt ja viidud läbi piisavas ulatuses ning detailsuses ja, et tekkinud tähelepanekud on korrektselt auditeeritavale asjakohaselt ja õigeaegselt edastatud ning nendele on saadud auditeeritava poolsed selgitused.

Täitja peab garanteerima töö teostamise kvaliteedi.

Teenuse tellijad valmistavad auditi alguseks ette auditi läbiviimiseks vajalikud materjalid, lähtudes Täitja poolt esitatud esialgsest nimekirjast ning auditi jooksul Täitja esindajate poolt esitatud päringutest.

Teenuse tellija tagab oma juhtkonna ja töötajate täieliku koostöövalmiduse ning ligipääsu kõigile auditi läbiviimiseks vajalikele raamatupidamisandmetele, dokumentidele ja muule informatsioonile.

**Pakkumus**

Hanke pakkumuse esitamiseks tuleb välja tuua teenuse hind iga-aastaselt ilma käibemaksuta.

Pakkumused reastatakse maksumuse (ilma käibemaksuta) alusel ja edukaks tunnistatakse kõige madalama maksumusega pakkumus. Edukaks tunnistatud pakkumuse esitanud pakkujaga sõlmitakse leping.

Pakkumus esitada e-mailile: vallavalitsus@kohila.ee hiljemalt 10.05.2025 a.

Kontaktisik: Ly Mäll ly.mall@kohila.ee